Il-kumpanija Steward Health Care Malta ppreżentat lill-Awtorita tal-Ippjanar applikazzjoni ta’ żvilupp għall-Isptar San Luqa biex fi kliemha jerġa’ jingħata l-ħajja bħala sptar modern li jinkludi aċċessibiltà aħjar għall-ispazji miftuħin u għall-iskola tal-Gvern li hemm fiż-żona. Fi stqarrija, Steward Health Care Malta qalet li l-pjanti ppreżentati tfasslu wara diskussjoni ma’ uffiċjali mill-Ministeru għas-Saħħa li Steward qalet li aċċertaw li l-pjani huma tal-ogħla kwalità kif maqbul fil-konċessjoni. Steward Health Care tmexxi tliet sptarijiet f’Malta: Karin Grech, San Luqa u l-Isptar Ġenerali ta’ Għawdex. Ix-xahar li għadda, il-Prim Ministru Robert Abela ħatar kumitat ta’ esperti biex jevalwa u janalizza l-ftehim tat-tliet sptarijiet u m’eskludiex li jwaqqaf il-ftehim.